Papersnake/gushiwen huggingface dataset:
送裴郎中贬吉州
刘长卿（唐代）

乱军交白刃，一骑出黄尘。汉节同归阙，江帆共逐臣。

猿愁歧路晚，梅作异方春。知己酂侯在，应怜脱粟人。
寄萧给事（萧江西致仕）
徐铉（宋代）

危言危行古时人，归向西山卧白云。买宅尚寻徐处士，

餐霞终访许真君。容颜别后应如故，诗咏年来更不闻。

今日城中春又至，落梅愁绪共纷纷。
龙女泉
袁甫（宋代）

灵泉何事迸幽岩，龙女分从万丈潭。一勺之多龙在否，烦君试向此中参。
招吕望之使君
王安石（宋代）

潮沟东路两牛鸣，十亩漪涟一草亭。
委质山林如许国，寄怀鱼鸟欲忘形。
纷纷易变浮云白，落落谁锺老柏青。
尚有使君同好恶，想随秋水肯扬舲。
长相思（五之五）
陆游（宋代）

悟浮生。厌浮名。回视千钟一发轻。从今心太平。

爱松声。爱泉声。写向孤桐谁解听。空江秋月明。
长相思（西湖夜醉）
刘学箕（宋代）

湖山横。湖水平。买个湖船一叶轻。傍湖随柳行。

秋风清。秋月明。谁捣秋砧烟外声。悲秋无尽情。
荡子行未归
何绛（明代）

荡子游远方，佳人倚绣户。荼菜与椒聊，汝辛我亦苦。
梦天
李贺（唐代）

老兔寒蟾泣天色，云楼半开壁斜白。
玉轮轧露湿团光，鸾珮相逢桂香陌。
黄尘清水三山下，更变千年如走马。
遥望齐州九点烟，一泓海水杯中泻。
水调歌头·溥露浸秋色
魏了翁（宋代）

溥露浸秋色，零雨濯湖弦。做成特地风月，管领老臞仙。雁落村间柸影，鱼识桥边柱杖，虑澹境长偏。祗恐未免耳，惊搅日高眠。龙握节，貂插案，鹿衔轓。於公元只馀事，所乐不存焉。手植蓝田种子，无数阶庭成树，郁郁紫生烟。富贵姑勿道，借问此何缘。
辨山亭二首 其二
郭祥正（宋代）

小亭新得辨山名，云外峰峦画数层。太守引宾谋一醉，甘瓜不用集青蝇。
吊居原
黄熙（宋代）

放逐臣之常，胡为乎汨江。
不先于楚死，未免作秦降。
比因和首座诗有故欲撩公懒是真之句名其室日
赵蕃（宋代）

窗户洁仍间，峰峦列以攒。
旧因行脚见，今得坐禅看。
明晦阴晴变，青黄草木观。
本来元不动，是可学心安。
连江陈子晟师古齐诗 其二
刘基（明代）

卫武陈抑戒，睿圣垂芳名。吕公著丹书，君臣同显荣。

伯玉愿寡过，使者知其情。柳惠志直道，身匮德乃盈。

古人如良金，百炼弥刚贞。悠悠万载下，日月同昭明。

圣人有遗训，可畏在后生。服膺慎勿替，窃比于老彭。
沈石田与吴心远游罨画溪灯下作画题诗为别石田没而文衡山添一舟貌二公于中今心远亦没矣见画感兴次韵
杭淮（明代）

石田逍遥心远逸，携手共作清溪游。风吹柳条映沙白，水涵舟溪兼天浮。

画中谁为石田老，潇洒纶巾欹白头。心远飘然若仙俦，意气已觉凌丹邱。

惜今二老不复作，空使感叹临长流。赖有衡山补遗墨，清溪明月至今留。
即事
苏泂（宋代）

秋风凉冷自天生，瘦骨吹来便觉轻。
数日因忙偏蹉事，不知庭户减蝉鸣。
导引·霜月苦
佚名（宋代）

霜月苦、宫鼓冬冬。霓旐启、鹤闱空。洞箫声断知何处，海山依约五云东。玉符龙节参神閟，昭圣眷、惨天容。千古恨无穷。遍山松柏撼悲风。
寄中峰诸弟 其一
百保（唐代）

依然多病心情懒，远盼鳞鸿问讯勤。千里关山愁入梦，三更镫火叹离群。

终年独玩梁园月，何日同看冀北云。官漏沈沈春夜永，无眠意绪总纷纭。
登尊经阁二首 其一
安昶（清代）

高阁层层接斗魁，而今逸兴忽然来。云梯偶踏三三级，经史如城一一堆。

画槛落红成古木，琼檐摇绿长新莱。未知创建凭谁手，修到今朝有几回。
驺虞赞
郭璞（魏晋）

怪兽五采，尾参于身。矫足千里，倏忽若神。是谓驺虞，诗叹其仁。
送天倪子还泰山
徐世隆（金朝）

九十行年发未华，道人风骨饱烟霞。洞天福地二千里，神府仙闾第一家。

牛膝药灵斟美酝，兔豪盏净啜芳芽。隐居自爱陶弘景，莫作山中宰相誇。
童心说
李贽（明代）

龙洞山农叙《西厢》，末语云：“知者勿谓我尚有童心可也。”夫童心者，真心也。若以童心为不可，是以真心为不可也。夫童心者，绝假纯真，最初一念之本心也。若失却童心，便失却真心；失却真心，便失却真人。人而非真，全不复有初矣。 童子者，人之初也；童心者，心之初也。夫心之初，曷可失也？然童心胡然而遽失也。

盖方其始也，有闻见从耳目而入，而以为主于其内而童心失。其长也，有道理从闻见而入，而以为主于其内而童心失。其久也，道理闻见日以益多，则所知所觉日以益广，于是焉又知美名之可好也，而务欲以扬之而童心失。知不美之名之可丑也，而务欲以掩之而童心失。夫道理闻见，皆自多读书识义理而来也。古之圣人，曷尝不读书哉。然纵不读书，童心固自在也；纵多读书，亦以护此童心而使之勿失焉耳，非若学者反以多读书识义理而反障之也。夫学者既以多读书识义理障其童心矣，圣人又何用多著书立言以障学人为耶？童心既障，于是发而为言语，则言语不由衷；见而为政事，则政事无根柢；著而为文辞，则文辞不能达。非内含于章美也，非笃实生辉光也，欲求一句有德之言，卒不可得，所以者何？以童心既障，而以从外入者闻见道理为之心也。

夫既以闻见道理为心矣，则所言者皆闻见道理之言，非童心自出之言也，言虽工，于我何与？岂非以假人言假言，而事假事、文假文乎！盖其人既假，则无所不假矣。由是而以假言与假人言，则假人喜；以假事与假人道，则假人喜；以假文与假人谈，则假人喜。无所不假，则无所不喜。满场是假，矮人何辩也。然则虽有天下之至文，其湮灭于假人而不尽见于后世者，又岂少哉！何也？天下之至文，未有不出于童心焉者也。苟童心常存，则道理不行，闻见不立，无时不文，无人不文，无一样创制体格文字而非文者。诗何必古《选》，文何必先秦，降而为六朝，变而为近体，又变而为传奇，变而为院本，为杂剧，为《西厢曲》，为《水浒传》，为今之举子业，皆古今至文，不可得而时势先后论也·故吾因是而有感于童心者之自文也，更说什么六经，更说什么《语》、《孟》乎！

夫六经、《语》、《孟》，非其史官过为褒崇之词，则其臣子极为赞美之语，又不然，则其迂阔门徒、懵懂弟子，记忆师说，有头无尾，得后遗前，随其所见，笔之于书。后学不察，便谓出自圣人之口也，决定目之为经矣，孰知其大半非圣人之言乎？纵出自圣人，要亦有为而发，不过因病发药，随时处方，以救此一等懵懂弟子，迂阔门徒云耳。医药假病，方难定执，是岂可遽以为万世之至论乎？然则六经、《语》、《孟》，乃道学之口实，假人之渊薮也，断断乎其不可以语于童心之言明矣。呜呼！吾又安得真正大圣人童心未曾失者而与之一言文哉！
芭蕉
姚勉（宋代）

窗外几芭蕉，幽怀慰寂寥。
晚家风颭颭，秋称雨潇潇。
清滴渔篷碎，徐翻凤扇摇。
进修期似尔，日日长新苗。
次赵景文绝粮
陈著（宋代）

赤峤归来似梦中，春风满面扫儒穷。
只愁不祭鬼成馁，那问乏供儿哭空。
饥卧何妨专雪屋，清贫消得唤冰翁。
浮生总是閒烦恼，天已安排十二宫。
安仁驿
刘克庄（宋代）

偶向溪边洗客尘，数株如玉照青苹。
凄风冷雨分宜县，赖有梅花管领人。
日本琳上人请赞
释师范（宋代）

头拄天，脚踏地。大宋国里鼻孔，日本国里出气。觉琳持此归故乡，大似波斯入闹市。
饮黄石友人黄正可晚青亭和师山题壁
朱浙（明代）

戢影落名山，岁月累云周。如何咫尺地，兹亭今始游。

小草冒庭幽，寒花明墙陬。摵摵高树声，萧然似林丘。

西风天欲暮，雨意鸣灵鸠。主人有好怀，开尊更献酬。

相与各赋诗，谈笑销百忧。爱此同游人，俱维静者流。

盍簪诚足乐，万事吾何求。
梦得得新诗
白居易（唐代）

池上今宵风月凉，闲教少乐理霓裳。

集仙殿里新词到，便播笙歌作乐章。
上执政
毛滂（宋代）

廊庙无尘鉴色寒，私门谁启手亲关。
万邦和气君臣里，一代文章伯仲间。
多士扬眉诣东合，真人拱手倚南山。
青天白日才亭午，不遗云随霰雪还。
吴感勾归安簿
宋祁（宋代）

苑花联醉七经春，猎佩当年一采纶。
京邑风尘初倦客，楚伧涂采欲妨人。
信潮暮送吴艎稳，公秫秋供箬酎醇。
江外何因凭尺素，宕渠波恶损文鳞。
禁林闻晓莺
陆扆（唐代）

曙色分层汉，莺声绕上林。报花开瑞锦，催柳绽黄金。

断续随风开，间关送月沈。语当温树近，飞觉禁园深。

绣户惊残梦，瑶池啭好音。愿将栖息意，从此沃天心。
次韵公辟会蓬莱阁
秦观（宋代）

林声摵摵动秋风，共蹑丹梯上卧龙。
路隔西陵三两水，门临南镇一千峰。
湖吞碧落诗争发，塔涌青冥画几重。
非是登高能赋客，可怜猿鹤自相容。
秋日西湖 其四
释道潜（宋代）

飞来双鹭落寒汀，秋水无痕玉镜清。疏蓼黄芦宜掩映，沙边危立太分明。
洞庭山黛心湾
文彭（明代）

太湖波浪拍天浮，曾向东山烂熳游。响水涧边新濯足，莫釐峰上试开眸。

金庭玉柱开三界，碧水丹山儗十洲。输与幽人能择胜，黛心湾上筑高楼。
绿窗诗十八首 其四
孙蕙兰（元代）

采阁闭朝寒，妆成拟问安。忽闻春雪下，唤婢卷帘看。
闻雁
吴锡畴（宋代）

暮霞天角正红酣，渺渺飞鸣雁两三。
万里中原消息断，赖能带得过江南。
以摄影心太平草庐图移写纸本 其三
丘逢甲（清代）

绢寿八百年，纸本寿过之。人生百年耳，写此将何为？

吾亦爱吾庐，此意陶潜知。黄者径菊花，碧者门柳丝。

南山有佳气，松风吹酒卮。高咏归去来，宜得图传之。

惜皆付后人，图者非当时。十日画一水，五日画一石。

姚翁年七十，照海须眉白。为写吾庐图，森森见松柏。

群山走腕下，万里若咫尺。
会饮尉厅效八仙体
唐庚（宋代）

尉公不忝东州英，坐上拍满樽中盈。令尹学道眼目明，作佛肯后灵运成。

户掾句法令人惊，登坛抗臂从我盟。法曹静如不能鸣，胸中自有百万兵。

会稽少年富才情，墨竹中含楚辞声。泮宫老人驾虚名，赋诗饮酒畏后生。
官满寓济川馆得叶嘉仲和朱宰梅花诗次韵云作
戴栩（宋代）

草木有麟凤，众只发等流。
终然浪题品，麟凤自知不。
偈颂二十四首
释智遇（宋代）

时迁物换，革故鼎新。
土膏未动，商量打春。
太公有意垂钓，夫子无心获麟。
六月雨十一首 其五
许月卿（宋代）

都忘甲子不知老，三十六峰无限秋。江水清兮鳞百丈，庐山高处稻盈畴。

尧时丙子寿星数，坡句许家仙岛洲。自分吾生老耕钓，花瓢趁取日先篘。
冬景 疏影
刘辰翁（宋代）

梅影明于画，空阶扫不除。自然清意别，比似众枝疏。

明艳寒空里，孤梢落叶馀。溪横残雪久，日映碧窗虚。

竹暗愁相并，花寒瘦亦如。临流羞白发，惟尔独华予。
踏莎行 春柳
庄盘珠（清代）

晓月离亭，斜阳古渡。有时遮断行人路。桃花作伴过清明，谁家行馆藏烟雨。

拂岸千丝，萦桥万缕。影随流水何曾去。笑他无计绾东风，东风吹起漫天絮。
丁卯春日泊吴趋偶登逆旅小楼望啸碧堂有感三
于嘉（明代）

颓景容将远纟互牵，陶朱应复作神仙。
茂陵碗出人间贵，苞穴作留物外全。
药佐三关难合炼，薪供五突易分烟。
红窗烛灭金徽冷，肠断文姬第几弦。¤
点绛唇（月波楼中秋作）
毛滂（宋代）

高柳横斜，冷光凌乱摇疏翠。露荷珠缀。照见鸳鸯睡。

□□□□，□□□□□。□□□。□□□□。□□□□□。
句
郑獬（宋代）

好拥双旌便东下，画船明月绿杨津。
卧雪东林寺延望天池感赋五绝 其一
胡直（明代）

宿世天池客，云深世绝寻。东舍匡仙馆，西家董奉林。
艮岳百咏 松径
李质（唐代）

夹路成行一样清，吟风筛月自亭亭。云章正写人间瑞，坐待云根长茯苓。
张文献公祠
鲍珍（清代）

唐相经营地，灵祠灌木围。笏囊人共羡，羽扇恨偏违。

望祭神雅集，焚香海燕飞。千秋金鉴录，风度想依稀。
伏日
赵蕃（宋代）

热苦应伏至，风清非雨祥。
那知潦未退，遽与旱相望。
荷损无裳被，菊枯愆糗芳。
农夫还噍我，汝事异吾忙。
题陈图南鼾睡图
潘牥（宋代）

甲马营中紫气高，属猪人已著黄袍。
此回天下地无事，可是山中睡得牢。
秋日避难疁东柬智含
夏完淳（明代）

昨夜秋风起洞庭，三山落木晓风轻。亲朋相态浑如梦，湖海生涯敢独醒。

我已无家随汗漫，知君愁坐独俜伶。故人频洒河桥泪，南国招魂感鹡鸰。
和杨公济钱塘西湖百题 其七十五 东冈塔
郭祥正（宋代）

崒堵藏真骨，东冈气象殊。烟云扫不尽，苔藓一痕无。
颂古十四首·七处徵心
释可湘（宋代）

七处徵它天外天，毫光直射阿难肩，
瞿昙忒煞怜儿切，逼得鲇鱼上竹竿。
次韵金德儒秋怀 其二
殷奎（明代）

青山才见便低头，况复频伤宋玉秋。万户新霜添客况，一窗凉月伴人愁。

扶摇敢附云间翼，浩荡思随海上鸥。忽得君诗还喜剧，犹疑老杜在鄜州。
鹧鸪天（雨后湖上看落花）
叶梦得（宋代）

小雨初收报夕阳。归云欲渡转横塘。空回雨盖翻新影，不见琼肌洗暗香。

追落景，弄微凉。尚余残泪浥空床。只应自有东风恨，长遣啼痕破晚妆。
寄倪
吴惟信（宋代）

寻常曾见说，家远欲归难。身暂投莲社，心犹在杏坛。

摊书灯下读，磨剑月中看。近日无消息，相思雨雪寒。
落梅
卢钺（宋代）

自负孤高伴岁寒，玉堂茆舍一般看。
顽风摧剥君知否，铁笛一声人倚栏。
赠友人端砚二首 其二
梁敏（明代）

火黯羊肝紫，金星鹆眼圆。将心赠离别，留得久磨研。
为吴太初题初邻斋二首
方回（元代）

此宅元无一物遮，问君隔壁是谁家。
伏羲未画前头事，篱落傍边靠得些。
拟寒山寺 其一三四
释怀深（宋代）

佛为大医王，留经治众病。众生虽读经，展转不相应。

病是贪嗔痴，扫除爱净尽。贪嗔痴不除，无缘了真性。
骊姬墓下作（夷吾、重耳墓，隔河相去十三里
岑参（唐代）

骊姬北原上，闭骨已千秋。
浍水日东注，恶名终不流。
献公恣耽惑，视子如仇雠。
此事成蔓草，我来逢古丘。
蛾眉山月苦，蝉鬓野云愁。
欲吊二公子，横汾无轻舟。
书壁
章甫（宋代）

禽声春后变，柳色夜来深。
老子关门坐，无人识此心。
道中述怀
蔡戡（宋代）

分阃南来两见秋，不才多病合归休。
奔驰水陆三千里，经历江归十四洲。
鲈脍莼丝怀古里，梅花雪片送行舟。
自惭尸素终无补，只为忧边白尽头。
为叶敬甫赋母线石
吴师道（元代）

密密线缝裳，依依石在匡。石如心不转，线与恨俱长。

尚想精神聚，宁容发体伤。殷勤珍袭意，尔后永毋忘。
过扬州参政宋谏议遗白鹅
梅尧臣（宋代）

曾游凤池上，曾食凤池萍。
乞与江湖去，将期养素翎。
不同王逸少，辛苦写黄庭。
花愿
许棐（宋代）

未到无生无灭地，聊为春风露红紫。不愿随风趁蝶飞，愿就枝头抱香死。
水轩昼寝
彭汝砺（宋代）

晓步迎晨旭，昏归踏暮钟。簿书分意思，尘土病颜容。

隔岸柳阴细，侵帘波影重。诸公惜驽蹇，一息养疏慵。
雨还
梅尧臣（宋代）

雨濛濛兮欲暮，路险绝兮深泥。嗟予仆兮甚馁，畏予马兮颠蹄。

关已度兮心缓，家将至兮涉溪。喜膝前兮童稚，饷灯下兮女妻。
挽蔡祭酒诗二首
曹彦约（宋代）

昔缔金昆好，慈恩有旧题。
及今如社燕，与子共朝鸡。
未见星常北，相逢日易西。
定应湖上路，塞色黯招提。
闷书
朱淑真（宋代）

泪粉匀开满镜愁，麝煤拂断远山秋。一痕心寄银屏上，不见人来竹叶舟。
区著作湘潭旧隐有二亭焉求诗以归
金君卿（宋代）

危亭揭池心，池水清且滑。
九秋烟露浓，四面芙蓉发。
此时浩歌去，万事不挂舌。
把酒酣清风，投竿钓明月。
偈颂一一二首 其五十六
释清远（宋代）

十方世界龙门寺，大地山河是学徒。随顺众缘成解脱，算来全不费工夫。
狱中学骚体
卢照邻（唐代）

夫何秋夜之无情兮，皎皛悠悠而太长。

圜户杳其幽邃兮，愁人披此严霜。

见河汉之西落，闻鸿雁之南翔。

山有桂兮桂有芳，心思君兮君不将。

忧与忧兮相积，欢与欢兮两忘。

风袅袅兮木纷纷，凋绿叶兮吹白云。

寸步千里兮不相闻，思公子兮日将曛。

林已暮兮鸟群飞，重门掩兮人径稀。

万族皆有所托兮，蹇独淹留而不归。
沈景修宗博示试院书事二章次其韵 其二
沈与求（宋代）

探帘山鸟一声幽，斗觉晴光烂不收。好梦已寻江上去，清篇更许坐中投。

欣逢阮籍开青眼，肯学虞卿赋白头。闻道月波春色满，好携行客住行舟。
悼普首座偈
释持（宋代）

僧不僧，俗不俗，曾得死心亲付嘱。平生知命只逍遥，行道苦无清净福。

东西南北放痴憨，七十七年𢝘怪足。黍桶里著到，波涛里洗浴，个中谁会无生曲。

随潮流去又流归，莫是庵前恋筇竹。呵呵呵，老大哥，快活谁人奈汝何。
去春帅初尝约为榆林游欲烹羊酿酒为小孟尝既
舒岳祥（宋代）

戴子游西浙，藕花香满船。
因思今日日，又是去年年。
杨果珍闽荔，榆林下剡川。
烹羊曾有约，已失碧桃仙。
满江红 其二
叶梦得（宋代）

雪后郊原，烟林静、梅花初坼。春欲半，犹自探春消息。

一眼平芜看不尽，夜来小雨催新碧。笑去年、携酒折花人，花应识。

兰舟漾，城南陌。云影淡，天容窄。绕风漪十顷，暖浮晴色。

恰似槎头收钓处，坐中仍有江南客。问何如、两桨下苕溪，吞云泽。
【中吕】朝天子　赠王玉英
夏庭芝（元代）

玉英，玉英，樵树西风净。蓝田日暖巧妆成，如琢如磨性。异钟奇范，精神
光莹，价高如十座城。试听，几声，白雪阳春令。
祝君适中所所居南山岩花二种日玉梅日含笑者
赵蕃（宋代）

含笑初无巧笑容，未知名字复谁从。
尔今顾有嫣然状，不笑春风却笑冬。
南山罗汉赞十六首
黄庭坚（宋代）

驾羊超出风火宅，跨兔求度生死河。
者乘如来初方便，自彻海死三昧底。
三乘如来悲愿力，身如光影现十方。
持经不染文字相，是名第一离欲者。
西郊即事三首
廖行之（宋代）

晓行出日归流萤，二童一马尘蒙缨。
道傍老翁笑相语，道上夫子真劳生。
有田观我奉甘旨，无技耸世难公卿。
从渠自嗤我自乐，天风振木哦诗声。
昭怀皇后挽歌词二首 其一
葛胜仲（宋代）

天作元符合，哀荣极始终。陵陪永泰近，礼视孝章隆。

匰主跻新庙，廞衣贲下宫。柏城连献悯，萧瑟夜台风。
韦常侍以宾客致仕，同诸公题壁
武元衡（唐代）

孤云永日自徘徊，岩馆苍苍遍绿苔。

望苑忽惊新诏下，彩鸾归处玉笼开。
凿流塘二首
詹初（宋代）

旧为沙泥场，今为流水域。
混混固有源，开导吾为德。
似凝与物欲，已有犹当克。
已去心源澄，活泼自无塞。
万彙当其前，水鉴真明极。
徘徊此塘滨，永为立心则。
泊江城下
董嗣杲（宋代）

雪后抵江城，江云转凝冱。
我舟舣沙浅，煮酒御沉雾。
少年缪误多，今缪亦如故。
流年无药挽，如水必东注。
失笑白司马，曾与商妇遇。
空亭自水际，知机有飞鹭。
怀想何能已，坐见暝色赴。
襆被且入郛，衰颜更迟暮。
纳凉与陈生偶述 其四
周济（清代）

苏门在人间，其庶寻孙登。鸾音不可即，云想空崚嶒。

峨峨齿高屐，袅袅扶脩藤。芊芊竹环宅，晻晻华盈塍。

西山多华农，厥产吾其恒。
秋日
寇准（宋代）

江天物候潜衰变，气爽初疑夏景馀。
雨渍乱苔侵古壁，风飘红叶满荒渠。
晚云连岳幽藏寺，秋水澄江静见鱼。
昔岁一鸣无所恨，绿槐金蕊任萧疏。
采莲
徐玄之（唐代）

越艳荆姝惯采莲，兰桡画楫满长川。秋来江上澄如练，

映水红妆如可见。此时莲浦珠翠光，此日荷风罗绮香。

纤手周游不暂息，红英烂熳殊未极。夕鸟栖林人欲稀，

长歌哀怨采莲归。
證道歌 其一九三
释印肃（宋代）

欲得不招无间业，对境无心心自歇。何须苦苦外驰求，灵光独耀如明月。
次韵蔡景繁红梅三首 其三
刘摰（宋代）

仙圃瑶林冠物华，靓英明媚洗晴霞。醉装却费胭脂晕，纨扇应烦绛粉遮。

天上念奴春睡足，风前飞燕舞容斜。后房宜劝歌声小，惜爱今年第一花。
西江月　茶词
苏轼（宋代）

龙焙今年绝品，谷帘自古珍泉。雪芽双井散神仙。苗裔来从北苑。汤发云腴酽白，盏浮花乳轻圆。人间谁敢更争妍。斗取红窗粉面。
大榆
张耒（宋代）

高榆百余年，其大数十围。
修柯遏云日，老枿干虹霓。
嗟尔拥肿材，大匠已见遗。
何人失翦伐，养此顽钝姿。
夏叶穴虫蚁，繁柯蔽凉飔。
寒凭烈风怒，号白陵冬曦。
鸾凤不女巢，所藏鸦与鸱。
吾宁爱弹射，念尔不适宜。
蟠据起墙屋，斧斤谅难施。
去恶不慎微，既成安可追。
海上停舟风雨连朝有作
任环（明代）

怪雨惊风冥不休，潮来汐至总深愁。糊涂日月归樽酒，潦倒行藏付短舟。

大造几时分霁色，浮生何处觅安流。乘槎泛叶者谁子，任尔飘然物外游。
依韵和魏介之同游玉仙坛
范仲淹（宋代）

云坛共上百神清，碧坞红霞相照明。
幽草欲迷丹井处，乱峰依旧白云生。
亭亭翠纛高杉矗，险险狂雷落石轰。
待得九霄鸾鹤驭，玉书应改地仙名。
到锦溪仅得欧经季丈人一晤别后赋寄
李孙宸（明代）

十年曾忆紫芝眉，雪夜山阴棹故移。麈尾乍聆杯底语，虎头犹想画中诗。

花洲露冷江如练，龙社秋深柳尚丝。翻笑逢君如梦寐，祇赢今日寄相思。
送程给事知越州
余中（宋代）

会稽太守垂金鱼，玉杯宴客离京都。曾骑天马出沙漠，万里行京渡河朔。

归来却厌承明庐，欲学鸱夷蹈寥廓。三吴风物故乡关，人望旌旗何日还。

壶浆劳问有耆老，杖策登临知旧山。清江一水分吴越，越山岧峣更孤绝。

禹穴烟霞翠不收，往往云中见仙阙。秋风剡溪生早凉，鉴湖一夜飞清霜。

綵舟系缆浣纱石，绮筵应得调笙篁。此时诗兴谁能禦，照耀骊珠月宫吐。

祇恐彤庭急诏催，桃源不许长为主。都门疏雨柳轻明，送客萧萧千马鸣。

须臾画鹢东飞去，欻见淮山天外青。
杨柳枝·二曜忙忙若转丸
长筌子（金朝）

二曜忙忙若转丸。走天边。催人贩骨似丘山。不停闲。恋火猫儿拽不出，忒痴顽。遍观尘世总如然。好心酸。
登秦岭作，时陷贼归国
储光羲（唐代）

朝出猛兽林，躨跜登高峰。僮仆履云雾，随我行太空。

羲和舒灵履，倏忽西极通。回首望泾渭，隐隐如长虹。

九逵合苍芜，五陵遥瞳矇。鹿游大明殿，雾湿华清宫。

网罗蠛蠓时，顾齿熊罴锋。失途走江汉，不能有其功。

气逐招摇星，魂随阊阖风。惟言宇宙清，复使车书同。

林木被繁霜，合沓连山红。鹏鹗励羽翼，俯视荆棘丛。

誓将食鶬鸮，然后归崆峒。
呈李赣州四首 其一
赵蕃（宋代）

忆昔重湖北，逢人问处州。寄书宁尽达，觅使苦无由。

风月无离阔，山川自阻修。那知远游棹，又傍昔年洲。
州以隆名诚盛事也父老欢喜一仆亦感且慰因赋
员兴宗（宋代）

青峰高隆隆，赤县垂世世。
俯仰或百年，兴衰寄一字。
有人纪国勋，今日起天意。
父老欢不彻，衢歌传盛事。
南潭上亭宴集以疾后至因而抒情
李商隐（唐代）

马卿聊应召，谢傅已登山。歌发百花外，乐调深竹间。

鹢舟萦远百，鱼钥启重关。莺蝶如相引，烟萝不暇攀。

佳人启玉齿，上客颔朱颜。肯念沉痾士，俱期倒载还。
夜行邹县道中遇雨作
贺铸（宋代）

昨日秋遂分，村村歛禾黍。
半夜宿田人，相嘑深陂雨。
駸駸马上客，厌浥投何所。
暮发邹子城，朝期饭东鲁。
据鞍思假寐，颠坠惭不武。
俯畏道旁石，颓然如伏虎。
远惊荞麦华，白水漫洲渚。
安能叱吾驭，亲闱寄西楚。
念昔卧苏门，夙兴犹及午。
岂谓从一官，羁离遽如许。
归欤惜迟暮，幽愫将谁语。
赖尔草根虫，助我长吟苦。
浣溪沙 其五 苏山秋望
杨芸（清代）

晴日登临望远赊。石林开遍瘦松花。闲看野鸟落云沙。

淡写蚕眉横晓黛，寒拖鱼尾散朝霞。杖藜归去葛巾斜。
读书
陆游（宋代）

稽古衰犹力，翻书夜达晨。
思人频掩卷，感事忽沾巾。
世阅几春梦，身今一老民。
忍穷端已惯，蔬食又经旬。
再和二首 其一
赵鼎臣（宋代）

天上纷纷地上匀，搀先来作塞垣春。不忧病客衣无褐，要助诗垣笔有神。

且可留连遮瓦砾，莫教容易杂泥尘。悔将布鼓雷门过，谢罪从今欲自新。
终南路氏少憩
康海（明代）

不到幽人舍，匆匆又五年。槛花交砌密，园果出墙悬。

夹路皆清荫，当阶过碧泉。微风沾客坐，吟望兴翛然。
次韵李巨川游东禅
鲁铎（明代）

旧游烟景到仍迷，岁月重惊几摄提。同济叨随元礼棹，幽寻疑入武陵溪。

华轩古塔从登眺，好鸟秾花费品题。隐隐湖心来往路，路人堪号使君堤。
归去来
田锡（宋代）

归去来，诗不云乎，王事一埤遗我兮。终日孜孜，心力疲劳齿发衰。

尔今已年五十二，前去七十几多时。尔性虽拙颇好学，尔才虽短颇好诗。

文学歌诗之外非乐为。金门玉堂若无分，随分官职胡不归。

苟能遣得婚嫁累，又何苦忧伏腊资。尔不闻仲尼曰，饭疏食饮水，曲肱而枕之。

乐亦在其中，浮云富贵非尔宜。表圣表圣，尔当念兹而在兹，勿使无其实而有其词。

尔若舍灵龟而观朵颐，无乃见尔痴尔痴。
弯碕
王安石（宋代）

残暑安所逃，弯碕北窗北。
伐翳作清旷，培芳卫岑寂。
投衣挂青枝，敷簟取一息。
凉风过碧水，俯见游鱼食。
永怀少陵诗，菱叶净如拭。
谁当共新甘，紫角方可摘。
题西岩
郑刚中（宋代）

终日徘徊得好凉，一怀炎暑变冰霜。
会须月上出山去，更看芰荷生夜香。
暮归鉴湖偶成
胡宏（宋代）

草香泉细午风轻，桃李春花夹岸明。
归棹夷犹云水暮，柳阴深处一声莺。
三水别立安后同王使君入羚羊峡四首 其二
陈恭尹（清代）

春阴连日雨重重，不记舟行远近踪。酒后卷帘风刮面，白云堆里认诸峰。
西湖泛舟辄用前韵寄呈君实
范镇（宋代）

画船容与到桥还，举袂依然洛酒斑。湖上晓光涵潩水，坐中晴色见嵩山。

心缘念别如多事，身为移居似不闲。叠石石淙虽两处，福昌阳翟正中间。
徐左甫遗稿题辞 其一
俞焜（清代）

一编剩作吉光看，老眼摩挲忍遽刊。底事兰膏还自爇，悔教溺苦鉥心肝。
老病六言十首呈竹溪
刘克庄（宋代）

贱臣通金闺岁，先帝凭玉几年，
韦曲桑麻如旧，茂陵松柏参天。
水丘於西湖得活鲫鱼三尾见遗余顷在襄城获数
梅尧臣（宋代）

襄城得圆鲫，留以待吾友。
大梁又得之，始忆终按酒。
今君复持赠，重念滁阳守。
滁阳石濑中，此物岂无有。
三得实嘉遗，我敢自私口。
口且不争甘，事亦难利诱。
雨过
朱淑真（宋代）

幽篁脱箨绿参差，雨过微风拂面宜。浴罢晚妆慵不御，却亲笔砚赋新诗。
姚江赠同年施明府檗斋
全祖望（清代）

与君惜别且八年，一旦牵丝蕙江浒。千里棠阴东粤移，令我豁然消烦暑。

浙东列城虽𥚹小，风俗由来拟邹鲁。姚州更钟光岳灵，嵯峨三儒踵接武。

烛湖先生杨袁流，本心之传开系谱。光光文成真天人，拈出斗杓扫榛芜。

梨洲克绍蕺山绪，九流百家互参伍。此外人物尚如林，前光后辉难悉数。

吏斯邦者岂偶然，漫容俗物恣莽卤。适从何来得有君，经术世务妙茹吐。

君家世德重宛陵，旧与浙学同门户。我生瓣香愚山集，硕为执鞭惭惰窳。

当年大用虽未竟，至今遣爱苗江楚。发抒固应在后人，此日牛刀宁小补。

昨过衙斋窥插架，万轴牙签群玉府。公馀正不废讨论，仕学何曾相龃龉。

更闻下车麾双旌，先贤祠下首吊古。忾然叹息文成后，欲为重光旧樽俎。

祗愁此意知者谁，闻声或惊涂毒鼓。祝君政成广所部，波馀倘得遍吾土。
续游十二首 其五
王彦泓（明代）

细吐微词缓劝酬，口脂香暖流银瓯。杯行醉按红酥手，烛灭狂探软玉钩。

出浴睡容梳薄鬓，下帷灯影照含羞。此身合属书生未，记取金梭莫再投。
归括苍如山堂挈家出宅
姜特立（宋代）

今日如山堂，携家如逆旅。
为谁十日留，南山看烟雨。
挽昭齐表妹三首
周兰秀（明代）

十咏探梅护径苔，柔情端不为春来。
琴亡谁谱江南弄，空使疏香度夜台。
立春
冷朝阳（唐代）

玉律传佳节，青阳应此辰。土牛呈岁稔，彩燕表年春。

腊尽星回次，寒馀月建寅。风光行处好，云物望中新。

流水初销冻，潜鱼欲振鳞。梅花将柳色，偏思越乡人。
元宵饮华中秘宅上 其二
袁宏道（明代）

长竿百尺拥灯轮，浊酒千巡意转真。霜亚残枝花片老，云拖轻影月痕新。

订将白石成知己，掷却乌纱是野人。漏水销来杯不尽，当轩鹦鹉亦留宾。
桐城夜雨甚烈次日喜晴
霍与瑕（明代）

东海苍龙腾夜雨，平明犹自下沉沉。烟迷细柳望无际，泥踔征舆苦不禁。

官驿几回成独坐，客途千里漫孤吟。晚山晴霁果何意，迟尔秋原作旱霖。
和僧圆益题灵泉
毕仲游（宋代）

我思灵泉游，不免去闾里。山寒景更清，触目皆可喜。

兹泉何景景，宛若云雾起。酌之无浅深，那再问泥滓。

盘盘山为腹，凿凿石为齿。喷薄无四时，其灵止如此。

斯言闻于人，岂得尽其理。更唤山老来，烦师问初始。
守局一首
苏籀（宋代）

悠悠疏逖皮冠守，朝著於何置漫郎。
不计少多凫藻汎，岂怀吞啄鹤轩昂。
执舆投刺初嫌闹，视荫言归久蹈常。
饮酒读书私务尔，涣然意喻俾言忘。
华阳吟三十首
白玉蟾（宋代）

一吟一醉一刀圭，真气真精满四肢。
若到酒酣眠熟后，满船载宝过曹溪。
舟过铜陵野云县东小山有铁船因往观之果见其彷佛因题石上
王守仁（明代）

青山滚滚如奔涛，铁船何处来停桡？人间刳木宁有此？疑是仙人之所操。

仙人一去已千载，山头日日长风号。船头出土尚彷佛，后冈有石云船稍。

我行过此费忖度，昔人用心无乃忉？由来风波平地恶，纵有铁船还未牢。

秦鞭驱之未能动，傲力何所施其篙。我欲乘之访蓬岛，雷师鼓舵虹为缫。

弱流万里不胜芥，复恐驾此成徒劳。世路难行每如此，独立斜阳首重搔。
遣兴十首呈孟兵部使君 其一
俞德邻（宋代）

来日悲苦短，颓龄恨将侵。西山产灵药，暇日聊与寻。

䔿荟蔚𡾰嵼，兔狐走高岑。洪厓去不返，羡门杳无音。

伫立长太息，谁哉知我心。
再游雅山分韵得秋字
陈镒（明代）

人生宇宙内，起灭同浮沤。云胡事形役，局局怀抱忧。

今我及数子，萧散真寡俦。已无外物絷，偶往成胜游。

佳哉雅山境，翠竹森琳球。复此展清宴，兴逸聊赓酬。

林深鸟雀聚，原旷禾黍稠。时序良易迈，不乐将焉求。

回途更延览，天风荡衣裘。薄暮微雨过，轻寒酿深秋。
次韵和常父 其二
孔平仲（宋代）

赴官并出江湖上，讲学联居海岱中。会合尤嗟别离促，音书何岱笑言同。

黄莺度曲争催晓，红杏薰香半倚风。景物佳时忆相见，恨无双翅逐飞鸿。
漉酒巾
陈献章（明代）

取彼头上巾，漉酒无乃卑。但求当日醉，不管后生疑。

衷情万里隔，志士千古期。无人知此意，只有东林师。
蝶恋花
萧允之（宋代）

十幅归帆风力满。记得来时，买酒朱桥畔。远树平芜空目断。

乱酒惟见斜阳半。

谁把新声翻玉管。吹过沧洲，多少伤春怨。已是客怀如絮乱。

画楼人更回头看。
青天歌八章 其三
丘处机（宋代）

纵横自在无拘束，心不贪荣身不辱。閒唱壶中《白雪歌》，静调世外《阳春曲》。
谢方务德惠粟麦
朱翌（宋代）

投闲闭门且稳坐，动辄有碍天难测。
钱神不肯赴招要，疟鬼乘时作寒热。
要之贫困真我道，一一为向儿童说。
山中宿麦旧为农，缸无储粟今何拙。
甑尘不扫爨未烟，米尽自从仁祖索。
元英之孙陈义高，急遣樵青分粟麦。
细舂落落簸珠圆，退磨纷纷飞玉屑。
粥香恍若在僧坊，面熟又将思水厄。
从来藿食不谋国，饥即须餐困仍歇。
笑杀多牛足谷翁，何用诗肠生锦{左桔右页}。
舟中宴集梁奎台黎爱玉梁念五梁湖侣苏慕居苏元启诸丈赋赠二律 其二
张嗣纲（明代）

学剑从戎二十秋，楼船南下黑沙头。挥戈且喜华夷靖，把盏惟沙兄弟酬。

横槊赋诗堪自适，得鱼沽酒更何求。沧江涌起旌旗动，风景依稀赤壁游。
和宋永兄罢官还家途中见寄四绝
黄公度（宋代）

不比人心惊岁移，且看雁影逐春归。
明朝已办椒花颂，相对一尊忘是非。
掩门
陆游（宋代）

簌簌落高槐，阴阴长绿苔。
只言门昼掩，不道客谁来。
足痹思寻壑，愁生久拨醅。
吾儿能问事，梨栗且炮煨。
新安故关
孟迟（唐代）

汉帝英雄重武材，崇山险处凿门开。

如今更有将军否，移取潼关向北来。
次韵兀翁
释德洪（宋代）

渔人寄语兀翁道，出没烟波各有由。死见镬汤如攧浪，爱鱼心在未甘休。
木平和尚真赞
黄庭坚（宋代）

一尺三寸汗脚，草鞋挂龙床角。
他日清凉半座，果然未忘礼乐。
一一沤里木平，稽首一沤前觉。
荔枝二首
程师孟（宋代）

水浮蓬岛通宾馆，日出扶桑照戟门。
一等翠林无别水，四边惟有荔枝园。
南园旧社
冯绍京（明代）

南国山川泄至文，瑞时威凤五为群。九天日月开真主，一代词华勒首勋。

社夹枌榆青自耸，池环蘋藻翠难分。至今胜迹依然在，风雅谁能复似君。
山行
方岳（宋代）

寒食清明数日间，青青杨柳与谁攀。
乾坤不尽云边眼，冰雪相堪屋上山。
时序只将诗拨遣，穷愁聊以酒防閒。
无心自是长生药，莫误丹炉觅大还。
渔梁岭禹庙
胡仲参（宋代）

古今陈迹几兴亡，闽岭何因祀夏王。
莫是当年平水日，曾驱鱼鳖渡渔梁。
维扬舟次遇乡人南归
陆宗潍（清代）

忽听乡音唤阿蒙，月明桥畔此浮踪。乘君下水归帆便，寄我平安第一封。
斩偶行
赵孟坚（宋代）

君不见昌黎谏佛骨，竟莫遂请水火投。
中丞击妖蛇，此蛇初不为民尤。
宁如立斩兴妖偶，卓哉伟见吾邦侯。
吁嗟三辅州，尚鬼逾蛮酋。
此辈生身已丽法，尚何智慧灵诸幽。
惟伊奸凶愚尔俗，假凭威毒相仇仇。
依乘土木作幻怪，窍取备味神其谋。
降凶破伪砉一剑，较功韩孔兹为优。
嗟嗟愿公宝此剑，更烦借截奸臣头。
代简奉寄三山方时父遇游几叟明复
五迈（宋代）

昔我游三山，稠中得二友。
初交方时父，后识游几叟。
大比献能书，厥岁在西酉。
垂钓文海中，修鳞上钩否。
蔡簿校文回，曰方其所取。
有高说夫者，姓名出其右。
同游本弟昆，紫荆偶分剖。
游虽迟再荐，楚弓楚人有。
余评时父才，进士中少耦。
词绝似秦七，诗已迫黄九。
几叟尤不凡，耿耿良自负。
英辞沮金石，真气干星斗。
等是青云人，科第争前后。
射策对天墀，会须为举首。
三年一抡魁，须服天下口。
毋为陈诚之，要作张无垢。
狂生分不才，生老未觉丑。
向坐太饶舌，相看拥从手。
六阶何惜镌，百谪亦甘受。
不爱骑鹤姿，看人作太守。
只读相牛经，教了事农亩。
乏地堪置锥，仰天频击缶。
二君最知心，一别忽许久。
作计分寄之，或赏千金帚。
并简潘庭坚，何时一樽酒。
拟寒山寺 其一○九
释怀深（宋代）

可怜一等人，不善又不恶。一边说参禅，一边取娱乐。

贵得生死间，都不受寂寞。此云痴种子，要觅扬州鹤。
清闲
张鹏翮（清代）

鹤发苍颜一老臣，炎天未暇息红尘。何时高卧幽窗北？得作清闲自在身。
梅亭
钱厚（宋代）

东风吹雨雨吹花，洗却阴沉放月华。
俗眼总嫌梅太白，嫦娥勾引莫云遮。
云浓更欲催诗句，风急花飞留不住。
使君唤客早评章，趁渠未点苍苔路。
夜阑留月迟春酌，生怕楼头吹画角。
更摧银蜡上寒梢，冷艳烧春春未觉。
烛光炯炯花冥冥，花前醉倒唤不醒。
南枝自与北枝语，今夜诗工眼倍沮。
寄田拒山宪副 其二
朱浙（明代）

千里迢迢访敝庐，分携已是十年馀。空山老去长相忆，前月人年不得书。

川上风光原自好，林间心思近何如。江梅未得春消息，赠汝云安双鲤鱼。
老人村
舒岳祥（宋代）

绿树合来无路入，青烟起处有人居。
衣冠从俗语言朴，礼乐相忘机巧疏。
武夷图三昔歌 其三
霍与瑕（明代）

昔年湛夫子，曾订武夷游。高歌翻九叠，逸响震千秋。

步步竭吾力，岩岩纵远眸。祇今怜岁晚，依旧阻丹邱。
摸鱼儿 集米山堂观剧
曹溶（明代）

剪浓阴、雨余池馆，飞花正点琼甃。龙眠爱写西园集，不念客窗人瘦。

游马骤。仗好鸟啼开，三径苔钱绣。低回昼漏。恰翠暖氍毹，丹浮琥珀，屏侧烬香兽。

征衫袖，情泪年前浥透。伤离便合相就。教坊乐部何戡在，料理记歌红豆。

联访旧。是手解金龟，投老家山后。东方射覆。识欢伯藏春，柔乡销夜，中有两眉皱。
次韵答何爽监簿二首 其一
吕陶（宋代）

十年勤苦学诗骚，拟向篇章运短毫。废井心情伤汲绠，沈舟气象怯惊涛。

参谋可法无如杜，常侍难攀独有高。自是土风忘不得，南音莫讶楚囚操。
宿庐阜归宗题正觉禅师
黄榦（宋代）

稽首归宗正觉师，长怀千里鬓如丝。
早知具眼番成闇，不作人间了事痴。
送崔闲归庐山四首 其三
程俱（宋代）

论世得师友，陶公乃其人。清游入梦寐，庐山真夙因。

迩来二十年，浪染衣上尘。陶公已去久，歘如空中云。

庐山如高士，可望不可亲。坐想虎溪路，闻钟动微颦。

永怀炉峰顶，飞烟发朝曛。羡子归故隐，兹焉毕其身。

吾意久规往，当从君问津。
山行
韩元吉（宋代）

意适都忘远，行歌未觉劳。
崎岖一径入，上下数峰高。
嫩白怜新菊，轻红讶小桃。
归来情兴动，风叶乱萧骚。
戏妙德二偈
曹勋（宋代）

稳得身心常坦坦，此事从来高着眼。
山河大地遍游行，只是雨下不借伞。
秋鸿内阁试
林瀚（明代）

秋风起兮寒露瀼，碧云影里群翱翔。明月何处来潇湘，沧江万里天茫茫。

一声叫落芦花霜，南去河关道路长。游子思亲遥一方，泪痕为尔沾衣裳。

谁将锦瑟弹清商，回翔欲下寒汀旁。渐于磐陆仪羽良，肯随燕雀纷飞扬。

泽国秋深菰米香，何须更度衡山阳。水碧沙明网不张，漫惊渔父宵鸣榔。

鸿兮鸿兮动有常，凡鸟安敢相颉颃。知时去就能自量，往来不为传书忙，天北天南俱故乡。
赠长安小主人
李涉（唐代）

上清真子玉童颜，花态娇羞月思闲。

仙路迷人应有术，桃源不必在深山。
兄子象先罢公试归知武林动静成古风三首 其二
薛季宣（宋代）

野鹤入鸡群，猿岂王孙辈。之人定忘物，未足言身世。

丹山两凤皇，为谁来哕哕。灵龟发与肣，可以卜隆杀。
景泰山送友人
白玉蟾（宋代）

白云影里话三生，起坐相从夜共行。
谊与云天高也薄，道於泰共重邪轻。
酒非贪饮惟知己，诗不求工贵适情。
但使忘年成莫逆，何须肉袒负渠荆。
瓠岱里索题龙舟辞得十二绝 其二
王坤（清代）

居人夙好叶公龙，更与涛头写幻踪。钲鼓喧阗铙吹亲，短歌剧喜问吴侬。
自题临赵承旨画
徐世钢（清代）

山转溪迥去路遥，桃花几树柳千条。声声布谷一犁雨，买犊人归树里桥。
宿诚禅师山房题赠二首
刘禹锡（唐代）

宴坐白云端，清江直下看。来人望金刹，讲席绕香坛。

虎啸夜林动，鼍鸣秋涧寒。众音徒起灭，心在净中观。

不出孤峰上，人间四十秋。视身如传舍，阅世似东流。

法为因缘立，心从次第修。中宵问真偈，有住是吾忧。
长儿深生日集经语示之二首
陈著（宋代）

惟友于兄弟，惟顺于父母。
无忝尔所生，造端乎夫妇。
春贴子词 其五
周麟之（宋代）

日照蟠桃万点丹，花前仙佩响珊珊。他年采实供金母，会见飞琼捧玉盘。
挽梁文靖公二首 其一
朱熹（宋代）

擢第初龙首，登庸再凤池。心期讵温饱，身任必安危。

几岁调娱政，今年殄瘁诗。恭惟衮敛意，不尽鉴亡悲。
减字木兰花（得书）
苏轼（宋代）

晓来风细。不会鹊声来报喜。却羡寒梅。先觉春风一夜来。

香笺一纸。写尽回文机上意。欲卷重开。读遍千回与万回。
登龙光阁在淮城南
许传霈（清代）

龙光高阁峭摩天，日暮登临思渺然。万树朔风排雁阵，几村夕照返渔船。

城头画角催人急，檐外铃声答语圆。多少轮蹄盘鸟道，可曾南望息风烟。
句
郭正平（明代）

灞桥柳絮人千里，楚泽芦花水半扉。身卧不知云子白，气酣聊作木奴酸。
梁三朝雅乐歌十九首 其四 胤雅
沈约（南北朝）

自昔殷代，哲王迭有。降及周成，惟器是守。上天乃眷，大梁既受。

灼灼重明，仰承元首。体乾作贰，命服斯九。置保置师，居前居后。

前星比耀，克隆万寿。
金鸡叫 化李仲达
马钰（金朝）

撞着鲸鲵须索钓。抛香饵、时时引调。洋洋不顾迷波淼。休要相趋，与你如胶鳔。掷下金钓常搅扰。如回首、牵归玄妙。将来决定成仙了。朝拜三清，出自我金鸡叫。
宿玉龙宫
周承勋（宋代）

夜爇松脂火，朝焚柏子香。
举家来万寿，佳节遇重阳。
雨止云穿日，风高天欲霜。
吾庐篱下菊，应怪未还乡。
己卯岁除夜大醉
释德洪（宋代）

昔闻安期生，以术干项羽。羽无人君量，佯狂辄遁去。

又闻鲁仲连，舌有济世具。人君欲禄之，高视笑不语。

吁古列仙人，万事不干虑。乃肯入世纷，岂非以民故。

翩翩遥增击，悠然知事误。道合人所难，一律无今古。

我生饱忧患，晚有二子慕。肮脏刺世眼，甚宜著闲处。

一篇引一杯，举杯揖黎母。
扶杖
朱朴（明代）

扶杖东皋望远山，物华消息与情关。楝花风过蚕蛾老，麦秀城深雉子斑。

谁氏墓田荆棘底，斩新亭馆画图间。道傍惟有寒松树，吹尽春风只旧颜。
朝回独坐忆幼男武安 其一
金幼孜（明代）

每日朝回对板扉，一回相忆一回悲。阶前独步寻行迹，犹想牵衣似昔时。
齐女墓
郑东（元代）

突死孤坟在，千年恨尚新。荆蛮非偶国，盘瓠愧吾人。

踯躅春啼血，狐狸夜得邻。营丘无霸业，吴沼更伤神。
阳春曲
冯时行（宋代）

柳带抽春寒气浅，风光晓引春楼怨。
关山行人久不归，鸾瘦舞腰双绶缓。
锦书难寄北征鸿，归飞海燕翻晴空。
芳菲韶景伴愁老，兰苑桃花落照红。
和赵尚书无辩诗
吴泳（宋代）

热不栖恶木，渴砂饮盗泉。
佳兵不祥器，只为名使然。
孔明桑百株，杨子田一廛。
静乐岂无此，行藏却由天。
仁虎行题方正学仁虎图
陈庆镛（清代）

仁虎仁虎来何奇，浙东台州人见之。天介洪武时纯熙，𢏇十有三载丕基。

七月旁生霸有奇，虎据天台山之嵋。盘伏岩阿负险巇，平明穴则出觑覗。

虢作首邛啖日曦，刷金篦观乎厜㕒。自山之南折甗锜，隃㻁岑过天阙池。

瞥尔腾跃下九陂，拳毛駮荦森之而。居人奔告惊相随，道路闻者魂魄离。

虎乃翕牙敛须眉，缓步姗姗其来迟。不作咆哮瞋恣睢，不作𠩀试击椎。

顾瞻周道循袆䙃，直从厈曲■水湄。行行市上无迷岐，都肆排列辉芝桐。

海蠙珠山珣玕琪，五光十色堆琉璃。目䁔如炬凭睇窥，一俯一仰掀躨跜。

街回曲随转移，罙入不觉施中馗。足肣盘辟力倦疲，伫立延久神支颐。

观者如堵无惊疑，氍毹起顾行久久。飘然一去如神𡼁，市侩閧传屡舞僛。

蹑寻踪迹不可追，须臾酉■赛报禧。自天降康麰来贻，䆅秷堆积如京坻。

瓯窭污邪罹軿辎，谓虎乃是鱼旐绥。不然胡为驯且慈，我闻瑞应祝寿釐。

白鹿歌献郊畤祠，灵异何必麟与麒。枚卜何不彪与螭，伟哉方子念民彝。

一闻斯语心旷怡，绘图纪事濡淋漓。点染牙爪装冉髭，有虥其苗虨其皮。

和易浑如拥皋比，粤有孟藻国柱支。峨峨獬豸冠有緌，为谱家世详系支。

知诚意伯之奇儿，胸次轶荡才不羁。手提画幅徵咏诗，方子而外数相知。

程氏本立最心仪，官当引礼秦府司。直道殉节光嵚𡼭，当时篆隶追冰斯。

为识颠末题其楣，有画有书事不欺。山经补阙史补遗，三子洵国之玮琦。

说虎画虎生风姿，小亭耆古素访碑。得此什袭装琼𤪌，持帧过我来属辞。

五百年物墨光滋，我谓方子忠孝垂。儒业气节扬芳甤，偶尔濡索作戏嬉。

称名原不在画师，经营惨淡意匠施。笔墨变化参郑祁，细观六法无参差。

神妙绝似唐王维，背上有彡颔下耏。黄质黑质彬纷披，奕然纸上盘蹲跠。

厥名乌{外广内殷乙换二}仁且偲，不怒而威见者嘻。邛邛歫虚肝胆褫，虎亦低首生慈悲。

当世岂无雄如虒，有角无敢挺觺觺。穷奇已戮饕餮夷，贪貜潜化为驯犛。

■者䖑者咸游思。怪走陆之蝄蜽夔，南越贡象氐贡狮。

驯习同养天之墀，符瑞有书仁寿孳。见则天下知昌期，吁嗟斯虎匹者谁。

文囿驺虞无过兹，仁虎仁虎来何奇。
次韵子大四绝
王炎（宋代）

一榻尘埃书满前，愧无丝竹宴彭宣。
而今又断功名念，只拟躬耕郭外田。
对菊
朱熹（宋代）

解印归来叹寂寥，黄花难觅旧根苗。祇缘三径荒凉后，移向洪门不姓陶。
送衣石下山兼订复来
释函是（明代）

六十又过四，千华重授衣。青山不可再，白首好相依。

梅发随流去，春来逐雁归。相期寒食候，垂绿半开扉。
景定初元即事十首
刘克庄（宋代）

邕题碑板富，郊因诗句穷。
濡毫乏精婢，随马有奚童。
南山上人来访送以小诗
杨巍（明代）

寂寞谁相访，师来千里馀。不言心自了，一咒病能除。

归路石仍滑，世缘老更疏。从兹门再掩，草色遍郊居。
金缕曲·癸酉秋出都述怀有赋
龚自珍（清代）

我又南行矣！笑今年、鸾飘凤泊，情怀何似？纵使文章惊海内，纸情苍生而已。似春水、干卿何事？暮雨忽来鸿雁杳，莽关山、一派秋声里。催客去，去如水。
华年心绪从头理，也何聊、看潮走马，广陵吴市。愿得黄金三百万，交尽美人名士。更结尽、燕邯侠子。来岁长安春事早，劝杏花、断莫相思死。木叶怨，罢论起。
戏咏煖足瓶二首 其一
黄庭坚（宋代）

小姬煖足卧，或能起心兵。千金买脚婆，夜夜睡天明。
华之高寿鲁斋先生七十
金履祥（宋代）

北山之阳，其及王子。
毋然遁思，孤我帝祉。
送张厚浙东谒丁常侍（一作送张厚浙东修谒）
许浑（唐代）

凉露清蝉柳陌空，故人遥指浙江东。青山有雪松当涧，

碧落无云鹤出笼。齐唱离歌愁晚月，独看征棹怨秋风。

定知洛下声名士，共说膺门得孔融。
昭庆寺小阁月夜
王曰高（清代）

同是一轮月，湖头觉更明。云随风欲堕，人与气俱清。

入目烟光阔，澄心晓雾莹。如何方镜净，滓翳顿然生。
金刚随机无尽颂·无为福胜分第十一
释印肃（宋代）

诸缘眼病花，长安几万家。
露地白牛稳，休夸鹿牛车。
献衷心 子梁“心佛图”
屈秉筠（清代）

料佛飞轻易，心许凡人。多则为、种前因。向妙莲花座，顶礼功深。

还不若，方寸地，自家寻。

无佛处，佛才真。此中空洞即檀林。把至情坚铸，不坏金身。

毋退志，休亵念，莫分心。
冬日晚郡事隙诗
谢朓（南北朝）

案牍时闲暇。
偶来观卉本。
飒飒满池荷。
翛翛荫窗竹。
檐隙自周满。
房栊闲且肃。
苍翠望寒山。
峥嵘瞰平罢。
已惕慕归心。
复伤千里目。
风霜旦夕甚。
蕙草无芬馥。
云谁美笙簧。
孰是厌薖轴。
愿言税逸驾。
临潭饵秋菊。
赠圆上人
贾岛（唐代）

诵经千纸得为僧，麈尾持行不拂蝇。古塔月高闻咒水，

新坛日午见烧灯。一双童子浇红药，百八真珠贯彩绳。

且说近来心里事，仇雠相对似亲朋。
石钟山
黎士弘（清代）

双钟峙中流，高低互相位。微风吹水波，万窍各鸣嘒。

仰观造化吹，雕镂亦为罪。濯濯苏眉山，捉笔工点缀。

放舟绝壁下，领意得奇最。子弟与山川，韵事足图绘。

夷考作记年，送子德兴尉。余来涉江涛，别弟趋吴会。

古人今不殊，事迹偶相类。离怀虽黯然，妙得山水对。

西风泥行舟，遂谋三日醉。
衡岳道中
陈与义（宋代）

危亭见上方，林壑带残阳。
今日岂无恨，重游却味长。
奉酬已懋尚书 其一
綦崇礼（宋代）

纷纷胡骑来无定，整整王师动有名。已报妖氛扫秦甸，还闻聘使出龙城。

灼知天意民皆悦，怯听风声寇自惊。就养东朝归驾近，和戎深见圣人情。
杂兴 其一
徐鹿卿（宋代）

荒凉横浦郡，颇称冷官居。为甚更清睡，冬来不读书。
陪一胡府冬日山行
释行海（宋代）

笔床药灶趁霜晴，闲向山中乐宦情。
亭傍疎林看石坐，径穿幽洞绕溪行。
雁来红叶我容老，御爱黄花晚节清。
烟澹凤城门欲掩，夕阳归路竹兜轻。
官满趋朝留滞吴门即事书怀十首
仲并（宋代）

水边梅柳倍精神，总趁晴天作好春。
多谢东君惜花意，不教风雨废芳辰。
和公仪龙图小桃花
梅尧臣（宋代）

三分春色一分休，始见桃花著树头。
霰雪斗来如约勒，为公留作上林游。
余与仲退读书山间壬至子无一日相拾已丑仲退
徐瑞（宋代）

独听松风度九夏，两发无情生二毛。
渠侬翰墨流声远，老我山二畜眼高。
往日归从不知乐，只今说梦竟徒劳。
男儿肯受人拘束，相见频频赋大力。
送杨议卿赴举
文同（宋代）

寒日照残树，新霜结衰草。
有客奉高荐，策马奔远道。
声名近转大，文字素已好。
壮岁虽可恃，荣科亦宜早。
勉自报春晖，高堂亲发老。
执契静三边
李世民（唐代）

执契静三边，持衡临万姓。玉彩辉关烛，金华流日镜。

无为宇宙清，有美璇玑正。皎佩星连景，飘衣云结庆。

戢武耀七德，升文辉九功。烟波澄旧碧，尘火息前红。

霜野韬莲剑，关城罢月弓。钱缀榆天合，新城柳塞空。

花销葱岭雪，縠尽流沙雾。秋驾转兢怀，春冰弥轸虑。

书绝龙庭羽，烽休凤穴戍。衣宵寝二难，食旰餐三惧。

翦暴兴先废，除凶存昔亡。圆盖归天壤，方舆入地荒。

孔海池京邑，双河沼帝乡。循躬思励己，抚俗愧时康。

元首伫盐梅，股肱惟辅弼。羽贤崆岭四，翼圣襄城七。

浇俗庶反淳，替文聊就质。已知隆至道，共欢区宇一。
韩木
陈知柔（宋代）

康成迹寄书带草，玄德祥标羽葆桑。
名与此山俱不朽，何如烟杪郁苍苍。
再入都门有疑以谒选来者赋诗为笑
赵崇庆（清代）

五云罨画绕蓬莱，旭日天门詄荡开。买马漫从吾辈始，骑驴还似去年来。

旧游独指西山树，高会重携北海杯。席帽未离今又尽，寄言关吏莫相猜。
伊犁
国柱（清代）

万里穷荒地，孤城瀚海间。举头唯见日，过此更无关。

朔气横伊水，阴风带雪山。犁庭边事定，壮士唱刀镮。
追和苏文忠墨迹卷中诗韵
倪瓒（元代）

奎章阁下掌丝纶，清浅蓬莱又几春。三十六宫秋寂寂，金盘露冷泣仙人。
天河
徐渭（明代）

天河下看匡瀑垂，桑蛾蚕口一丝飞。昨宵杀虱三十个，亦报将军破月支。
山前
王安石（宋代）

山前溪水涨潺潺，山後云埋不见山。
不趁雨来耕水际，即穿云去卧山间。
蜀道人明禅过余甚勤久而出东山高弟两勤送行语句戏作此塞其见即之意
释德洪（宋代）

众中闻语识巴音，京洛沅湘久访寻。张口茹拳君聚落，垂膺拭涕我山林。

碧岩花堕鸟飞去，蒲坐叶飘针正纴。袖里两勤太饶舌，丈夫声价老婆心。
御史中丞秦公
靖康小雅（宋代）

天崩地陷，革我洪图。
孰敢争之，维时醇儒。
祈复明辟，义在捐躯。
猛虎垂涎，遂捋其须。
骊龙不睡，乃探其珠。
身赴沙漠，名振九区。
春日和林宗易韵
陈傅良（宋代）

白与红兼尽落梅，小园独步日千回。
浮空晓色临无际，排闼春光拨不开。
学语新禽更后啭，铺茸细草雨边来。
却怜追逐今无力，放下帘钩就麝煤。
题西湖竹阁寺
姚勉（宋代）

入门才见万琅玕，便觉玲珑日影寒。
峰势近环檐外立，湖光更好竹中看。
烟霞古淡僧容瘦，风露清高鹤梦残。
已占两亭凉坐足，再须登阁倚栏干。
答周子翰时游吴越还将归黄州
卢龙云（明代）

越航归客又吴骖，仆仆尘途似不堪。万里风云看直北，九天羽翼壮图南。

为郎颜驷嗟同滞，入坐崔陵喜共谈。正值楚材徵上国，龙光此日照开函。
次韵韵苏公题欧阳叔弼息斋
陈师道（宋代）

行者悲故里，居者爱吾庐。
生须著锥地，何赖汗牛书。
丈室八尺床，称子闭门居。
百为会有还，一足不待余。
纷纷幼老间，失得了悬虚。
客在醉则眠，听我勿问渠。
论胜已绝倒，句妙方愁予。
竹几无留尘，霜畦有余蔬。
相从十五年，不为食有鱼。
时须一俛仰，君可贷蘧篨。
清富楼
华岳（宋代）

椤枷心地有瞿昙，清富名楼足可观。
买断江山诗料足，揭开风月画图宽。
都无一点红尘到，便作千双白璧看。
我欲鞭驴快幽赏，白鸥盟在不忧寒。
去年清富屡求诗，今日凭阑约翠微。
山带野花堪入画，水环汀草欲成围。
一园黄菊有余食，两顷白云无限衣。
说与尘寰守钱虏，不劳魂梦到禅扉。
上廉访分司官
黄庚（元代）

行部巡荒察吏奸，皇皇使节古刑官。
声摇天上星辰动，清逼云间风露寒。
肃政严持三尺法，恤民特放一分宽。
香名已覆金瓯底，便作他年宰相看。
初夏六首 其四
方回（元代）

茂密踰千树，深幽仅一家。新蝉初蜕壳，稚菊始分桠。

润气青阴石，晴光白湿沙。晚凉督园叟，添竹引篱瓜。
寄沈比部谪戌神电诗四首 其四
曾仕鉴（明代）

削迹归何晚，排阍死不辞。卧苫黄阁日，疏草白云司。

戌远身仍锢，天高哭岂知。世人那免忌，吾道转堪疑。
长相思 叠旧韵，寄答顾东桥五阕 其七
夏言（明代）

天悠悠。水悠悠。天水相连万里秋。佳人楚水头。

忆沧洲。隔沧洲。渺渺烟波生暮愁。那堪独倚楼。
渔家傲
可旻（宋代）

诵持。

休纵心猿驰意马。牢将系念绳头把。说破十疑因智者。争传写。庐山又结莲华社。

十八大贤居会下。功成五色云西驾。诸上善人都在那。相迎迓。聚头只说无生话。
观雪
蔡戡（宋代）

卧听跳珠落瓦沟，晓来飞雪冻云稠。
晃观佛国三千界，幻出仙家十二楼。
公子休夸梁苑宴，高人空泛剡溪舟。
何如缚取吴元济，夜半衔枚入蔡州。
相和歌辞。昭君词
李端（唐代）

李陵初送子卿回，汉月明明照帐来。

忆著长安旧游处，千门万户玉楼台。
寄怀
秦韬玉（唐代）

总藏心剑事儒风，大道如今已浑同。会致名津搜俊彦，

是张愁浑绊英雄。苏公有国皆悬印，楚将无官可赏功。

若使重生太平日，也应回首哭途穷。
述怀
陈梅庄（宋代）

一寸柔肠万叠萦，那堪更值此春情。
黄鹂知我无情绪，飞过花梢禁不声。
祭端明尤木石
释善珍（宋代）

昔大慧师，道鸣东南。
率先伏膺，横浦紫岩。
繇是遍交，渡江诸老。
钩党牵连，优游岭岛。
至今微言，皎若日星。
公忽开卷，如暗得灯。
遂登蓬山，乃掌太史。
金銮应制，倚马万字。
平生补衮，用功最深。
群媢众嫉，独天赏音。
宝佑一疏，据经引义。
申救大臣，惟有去耳。
疑公前身，即二张公。
与大慧师，所立一同。
末劫浮荣，磨灭谁纪。
晚节芬芳，公真不死。
公於大慧，世异心通。
儒喜诋佛，公愈推宗。
紫岩之铭，过者必式。
酷哉秦火，毁珠陨璧。
公重感慨，伐石再镌。
著语未了，骑鲸翩然。
某畴昔亲奉麈尾，霏屑冰座，
墨妙堆几。俛仰之间，
事往迹陈。更几百年，
复生斯人。
惜春亭观酴醾
王庭圭（宋代）

东皇收拾春归去，独遣酴醾殿后尘。怜我寒窗赋愁寂，时看玉面送残春。
王乔飞舄处
区大相（明代）

仙令曾闻谒紫微，千年城郭是耶非。风前乍想霓旌去，天外惟传玉舄归。

暮雨霏微芳草径，空山摇拽白云衣。讵须鹤语留华表，始信辽东有令威。
岐亭道上见梅花戏赠季常
苏轼（宋代）

蕙死兰枯菊亦摧，返魂香入岭头梅。
数枝残绿风吹尽，一点芳心雀啅开。
野店初尝竹叶酒，江云欲落豆稭灰。
行当更向钗头见，病起乌云正作堆。
即事 其二
刘敞（宋代）

白社不知天上乐，残芳可惜逐东风。谁家酴醾花正发，走马平明看醉翁。
王立之寄书言其子阿宜渐学作诗及问余稚子梦玉安否作诗奉戏
谢逸（宋代）

求田问舍是何时，随分生涯可乐饥。梦玉今年初学语，阿宜他乐定能诗。

两家子弟俱无恙，一体文章是有师。但得耕桑了门户，吾人不用宁馨儿。
接伴书怀
曹勋（宋代）

客路空过桃李春，塞尘温遍马蹄痕。
荠花如雪苔苗老，应有垂杨绿荫门。
修书院学士奉敕宴梁王宅
魏元忠（唐代）

大君敦宴赏，万乘下梁园。酒助闲平乐，人沾雨露恩。

荣光开帐殿，佳气满旌门。愿陪南岳寿，长奉北宸樽。
蝶恋花（西堂竹阁，日气温然，戏作）
丘崈（宋代）

逼砌筠窗围小院。日照花枝，疏影重重见。金鸭无风香自暖。腊寒才比春寒浅。

昼景温温烘笔砚。闲把安西，六纸都临遍。茗碗不禁幽梦远。鹊来唤起斜阳晚。
清明插柳
宋伯仁（宋代）

清明是处插垂杨，院宇深深绿翠藏。
心地不为尘俗累，不簪杨柳也何妨。
天开图画亭 其二
吴机（宋代）

天祐长淮岁屡丰，熙熙还与旧时同。月逢元夕清光满，人在春风和气中。

自有仪真无此景，一新图画是谁功。与民共乐拚沉醉，蚤觉衰颜借酒红。
减兰十梅（残）
李子正（宋代）

香苞渐少。满地残英寒不扫。传语东君。分付南枝桃李春。

东风吹暖。南北枝头开烂熳。一任飘吹。已占东风第一枝。
颂古一○一首
释子淳（宋代）

故国清平久有年，白头犹自恋生缘。
牧童却解忘功业，懒放牛儿不把鞭。
饯赵文思崇鐖归上饶
赵汝腾（宋代）

英英吾宗，神骏之姿。笔有天巧，自铸伟词。抱负不凡，植立甚奇。

自初筮仕，即不诡随。笑世滔滔，相与磷缁。过予告别，凛然自期。

耻逐京尘，愿易丛祠。莱衣奉亲，乐道忘饥。予惟上饶，渊源未衰。

玉山文献，考亭所推。章涧二泉，名论清规。迩来后生，古为似之。

仁亲友兄，径坂是师。子归取友，伯埙仲篪。咫尺柯山，考德订疑。

他日成就，麟祥凤仪。
思家五首
方回（元代）

弱冠吟诗六十年，自然熟处有肥仙。
坡翁追和陶元亮，谷老深惭白乐天。
苦李道傍人不采，蟠桃海上事空传。
平心定气求中道，佳句无穷在眼前。
宁宗郊前朝献景灵宫二十四首 奉
郊庙朝会歌辞（宋代）

我簋斯盈，我簠斯实。或剥或烹，或燔或炙。有殽既将，为俎孔硕。

礼仪卒度，永锡尔极。
西省荼蘼架上残雪可爱红呈诸友人
林一龙（宋代）

酴醾花底当年事，夜雪模糊照石阑。
北省今朝枝上雪，还揩病眼作花看。
题邛州文同判官五箴堂
赵抃（宋代）

李唐韩吏部，矫矫文宗师。立言作诸箴，励世亦自规。

游箴警惰废，事业终光辉。言箴慎嗫嗫，张口触祸机。

行箴死所守，于义无乖违。好恶不悖理，戒或私是非。

知名惧浮实，动主嫌怨随。五者日践履，要以君子归。

与可知道粹，期至严奥窥。诵已记所志，砻石镌其辞。

俾之揭堂上，使后亦忽隳。夫人贵且富，非得强自为。

入贤去不肖，在己不在时。希韩亦韩徒，中道无已而。
山居二首
姜特立（宋代）

山居少交游，在家仍懒出。
忽得佳友生，开怀可销日。
杯盘随所有，新故皆如一。
客醉不肯留，我欢终未毕。
夜坐有感年四十
陈文蔚（宋代）

仲尼切戒取人恶，隈子真能不动心。
嗟我痴顽何所得，但能於此惜分阴。
午日以兰佩贻周玉绳年兄
李孙宸（明代）

莲舟无处问江津，落落金门卧病身。采艾敢遗忧国客，纫兰聊赠素心人。

尘中毒热天何与，静里冰壶意自真。葵藿已舒郊社日，未应重赋卜居新。
送同年朱元直监税
冯时行（宋代）

池上千岩入晓光，无花草木自吹香。
眼随天霁山山见，心与秋清事事凉。
长啸响惊龙壑静，微吟思入雁云长。
未须摇落增悲慨，新报王师复洛阳。
句
谌祜（宋代）

马悲仙仗过，雁入海门斜。
句 其一
范正国（宋代）

百尺参天隋代柏，可怜终老栋梁材。
阌乡道中
李应莘（清代）

长堤新柳绿婆娑，山鸟惊啼客又过。远水平铺帆影少，春沙细叠縠纹多。

乱蛙向夕鸣深涧，病马嘶风立断坡。见说潼关乡树近，今宵旅梦复如何。
扬州寒食赠屯田张员外成均吴博士同年殿省柳
王禹偁（宋代）

前年寒食节，待诏直内庭。
休暇百官出，独掩深严扃。
近侍不敢百，赐酒空满瓶。
闲就通中枕，时闻索上铃。
思入无何乡，兀然欲忘形。
去年寒食日，滁上忝专城。
山歌喧里巷，春物媚池亭。
永阳溪水渌，琅邪山色青。
谪宦自消遣，不敢夸独醒。
往往取官酝，时时对花倾。
百来念身世，翻使泪纵横。
今年莅淮海，时节又清明。
堆案有留事，听歌无欢声。
胥徒费簿领，使客烦送迎。
狴牢未空歇，堰埭劳修营。
衰病力不支，懒慢性已成。
虚花满双目，素发添几茎。
酒肴略无味，妓乐固难听。
谁言寒食下，终日取茶烹。
屯田有素交，屈此关市征。
昔年同应举，典衣飞巨觥。
博士东观客，求官得步兵。
况且丹陛前，同为出谷莺。
殿丞尹我邑，桑梓复弟兄。
吏隐掌鹾茗，终朝看道经。
三贤宴会少，七夕休假并。
何不策我马，废苑寻放萤。
何不荡我舟，楼基访摘星。
三春景欲尽，九曲波始平。
居然逼吏役，顿此阻交情。
老态厌春华，病身忧宿醒。
如水若不改，藉糟亦胡宁。
解印蓄素志，吟诗露丹诚。
维扬非所爱，有便即归耕。
送董卿赴台州
张蠙（唐代）

九陌除书出，寻僧问海城。家从中路挈，吏隔数州迎。

夜蚌侵灯影，春禽杂橹声。开图见异迹，思上石桥行。
十二月乐词 其一 五月
孟昉（元代）

沿华水汲青尊，含风轻縠虚门。舞困腮融汗粉，翠罗香润，鸳鸯扇织回文。
送贺兰广赴选
崔峒（唐代）

而今用武尔攻文，流辈干时独卧云。

白发青袍趋会府，定应衡镜却惭君。
相见欢 与蒋前民饮酒
曹溶（明代）

霜天敝了羊裘，荻花秋。恰遇纤帘高士倚江楼。

垂柳罅，琵琶砑，是扬州。触著一生心事到眉头。
诸公咏探春花二首 其一
张明中（宋代）

飞琼将命下瑶台，欲探新春口未开。刚被东风留住著，却酡醉脸未归来。
怀天目西尖隐者
释文珦（宋代）

西尖高插白云里，下视行人细如蚁。
客到山翁禅不起，天风吹落青松子。
和慎思重九考罢试卷书呈同院诸公
蔡肇（宋代）

清秋官舍酒瓶空，满袖黄花情所钟。
忽得数篇吟可老，绝知开口笑难逢。
浮舟有底不归去，戏马犹能限莫从。
江上鲈鱼三尺许，西风欹枕梦魂浓。
蜀宫应制
李舜弦（唐代）

浓树禁花开后庭，饮筵中散酒微醒。

濛濛雨草瑶阶湿，钟晓愁吟独倚屏。
笛家弄（仙吕宫）
柳永（宋代）

花发西园，草薰南陌，韶光明媚，乍晴轻暖清明后。水嬉舟动，禊饮筵开，银塘似染，金堤如绣。是处王孙，几多游妓，往往携纤手。遣离人、对嘉景，触目伤情，尽成感旧。
别久。帝城当日，兰堂夜烛，百万呼卢，画阁春风，十千沽酒。未省、宴处能忘管弦，醉里不寻花柳。岂知秦楼，玉箫声断，前事难重偶。空遗恨，望仙乡，一饷消凝，泪沾襟袖。
肃简鲁公挽词四首
宋祁（宋代）

拂世谟谋盛，端朝载采熙。
上前推汲直，天下咏曹随。
密启多焚草，加餐餍嗜葵。
不图霜露疾，奄忽丧元龟。
别诗人余叔云
黄敏求（宋代）

万柳堤边住，挑云过艾东。
未应为计左，轻去犯诗穷。
双屐江湖上，清名宇宙中。
折梅作行供，香已破椒红。